Klimapåvirkninger Global opvarmning er en af vor tids største udfordringer. For at bekæmpe den må alle yde et bidrag til at reducere klimapåvirkningerne gennem en reduktion af udledningen af klimagasser. Miljø i Frederikshavn I Frederikshavn Kommune har miljøet længe stået på dagsordenen - blandt andet i forbindelse med kommunens plan om at gøre Frederikshavn til landets førende energiby, baseret på vedvarende energiformer. Underskrift I dag underskrev Frederikshavn Kommunes borgmester, Erik Sørensen (S), og Danmarks Naturfredningsforenings præsident, Ella Maria Bisschop-Larsen, derfor en aftale. Klimakommune Frederikshavn er dermed den første kommune, der er tiltrådt Danmarks Naturfredningsforenings kampagne "Klimakommuner". Med kampagnen vil Danmarks Naturfredningsforening hjælpe med at profilere kommunernes klimaindsats frem mod det internationale klimatopmøde, som Danmark er vært for i 2009, og videre frem. Konference Underskrivelsen af aftalen i Frederikshavn kommer umiddelbart forud for Frederikshavn Kommunes deltagelse i Danmarks Naturfredningsforenings konference "Kommunen og Klimaet", der foregår i Landstingssalen på Christiansborg i morgen, onsdag den 19. september 2007. 100% i 2015 På konferencen vil Frederikshavn Kommunes borgmester Erik Sørensen præsentere planerne om Frederikshavn som Vedvarende Energiby, hvor målet er at være 100 procent forsynet med vedvarende energi i 2015. Fakta: Som klimakommune forpligter Frederikshavn Kommune sig til at reducere CO2-udslippet med tre procent om året frem til 2025. Indsatsen påbegyndes allerede i 2008, og målet omfatter i første omgang kun kommunens egen virksomhed, men udvides senere til at gælde hele kommunen som geografisk enhed. Som klimakommune vil Frederikshavn Kommune herudover: Udarbejde en opgørelse over kommunens nuværende CO2-udledning. Udarbejde en klimaplan, der beskriver, hvordan vi vil nå CO2-målet, samt hvilke områder, vi vil fokusere på. Gennemføre planen og offentliggøre en opgørelse mindst en gang årligt om fremdriften med at reducere CO2-udledningen og vore igangværende projekter.

Opsummering:
Nu trækker Frederikshavn Kommune endnu engang i førertrøjen og indtager i samarbejde med Danmarks Naturfredningsforening rollen som landets første klimakommune.